Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 640/14/8808	Rožňava, 4.3.2015
EEČ : 2-67-66-2015

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 09.08.2014 okolo 16.30 h v obci XXXXX, okres XXXXX, počas výkopových prác pri rekonštrukcii starej autobusovej zastávky, prekopol bagrom zn. Komatsu WB 97 R 20 vláknové optické telefónne káble, označenia 1xDOK a 1xOOK, ktoré sú súčasťou verejnej siete Slovak Telekom, a. s., a poškodil funkčnosť internetu, telefonického spojenia, televízneho signálu a dátového spojenia, čím pre poškodenú spoločnosť Slovak Telekom, a. s. XXXXX spôsobil škodu vo výške XXXXX €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ SR v XXXXX, sp. zn. ORP-XXXXX zo dňa 09.08.2014, bolo začaté trestné stíhanie a uznesením toho istého orgánu, zo dňa 09.10.2014, bolo vznesené obvinenie XXXXX za prečin poškodzovania a ohrozovania prevádzky všeobecne prospešného zariadenia podľa § 288 Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
Obvinený XXXXX sa ku skutku priznal v celom rozsahu. Uviedol, že pri stavebných prácach bagrom poškodil telekomunikačné vedenie. Svoje konanie ľutuje. Škodu vo výške XXXXX € uhradil poškodenej spoločnosti Slovak Telekom, a. s. Vyjadril súhlas s podmienečným zastavením trestného stíhania proti jeho osobe. 
Svedok - poškodený XXXXX, splnomocnený zástupca poškodenej spoločnosti  Slovak Telekom, a. s. XXXXX, uviedol, že mali nahlásené poškodenie optického vedenia v obci XXXXX, ktoré bolo poškodené výkopovými prácami. Čo sa týka diaľkového kábla, k výpadku prevádzky nedošlo, pri oblastnom kábli došlo k výpadku telekomunikačnej prevádzky, a to telefónneho spojenia, internetu, televízie a prenosu dát v dĺžke 7 hodín. Vedenie bolo opravené a oprava predstavovala sumu XXXXX €. Spôsobená škoda bola zo strany obvineného uhradená dňa 23.01.2015, a to v plnej výške, preto sa k náhrade škody nepripája. 
Z potvrdenia VÚB Banky, a. s., vyplynulo, že obvinený zrealizoval transakciu vo výške XXXXX € na účet poškodenej spoločnosti Slovak Telekom, a. s., dňa 23.01.2015.  
Vina obvineného vyplýva i zo zápisnice o obhliadke mieste činu s fotodokumentáciou a vyčíslenia škody. 
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a c)  vzhľadom na osobu obvineného, s prihliadnutím na jeho doterajší život a na okolnosti prípadu možno takého rozhodnutie považovať za dostačujúce. Obvinený XXXXX  spáchal prečin poškodzovania a ohrozovania prevádzky všeobecne prospešného zariadenia podľa § 288 Tr. zák., na ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchaniu prečinu priznal, svoje konanie oľutoval, škoda bola v celom rozsahu uhradená poškodenej spoločnosti Slovak Telekom, a. s. XXXXX a obvinený vyjadril súhlas s  podmienečným zastavením trestného stíhania.  
Obvinený je z miesta bydliska hodnotený všeobecne. V registri trestov záznam nemá. 
Vzhľadom na uvedené bolo dôvodné postupovať v zmysle § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX a určená mu bola skúšobná doba v trvaní 12 (dvanásť) mesiacov, ktorá je s prihliadnutím na jeho doterajší život a okolnosti prípadu, dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Lenďák
prokurátor